ตัวท็อปคัมแบค!
วานนี้ต้องยอมรับว่า การทะยานขึ้นอย่างร้อนแรงของดัชนี จนมาปิดที่ระดับ 1,590.36 จุด บวกไป 18.96 จุด ด้วยมูลค่าการซื้อขาย 6.39 หมื่นล้านบาท
วานนี้ต้องยอมรับว่า การทะยานขึ้นอย่างร้อนแรงของดัชนี จนมาปิดที่ระดับ 1,590.36 จุด บวกไป 18.96 จุด ด้วยมูลค่าการซื้อขาย 6.39 หมื่นล้านบาท
18 ต.ค. 2565

วานนี้ต้องยอมรับว่า การทะยานขึ้นอย่างร้อนแรงของดัชนี จนมาปิดที่ระดับ 1,590.36 จุด บวกไป 18.96 จุด ด้วยมูลค่าการซื้อขาย 6.39 หมื่นล้านบาท ทั้งหมดเป็นผลมาจากอิทธิพลของดัชนีดาวโจนส์ หลังผู้เล่นส่วนใหญ่หันไปโฟกัสที่เรื่องผลประกอบการไตรมาส 3 ส่งผลให้สถานการณ์ของตลาดหุ้นทั่วโลกที่อยู่ในอาการอ่อนยวบยาบเป็นมะเขือเผา พลิกกลับมาฟิตปึ๋งปั๋งในเวลาอันรวดเร็วไงละคะ
ถึงกระนั้น “โมนิก้า” ก็ยังไม่แน่ใจว่า การขึ้นแรงเที่ยวนี้จะฝ่าแนวต้านบริเวณ 1,600 จุดขึ้นไปได้ไหม? เพราะสิ่งที่เห็น ณ เวลานี้มันเป็นเรื่องของอารมณ์ตลาดหุ้นมากกว่า จึงต้องจับตาตัวเลขกำไรที่กำลังทยอยประกาศโตไหม? เพราะจะเป็นแรงหนุนที่ทำให้ตลาดหุ้นไทยไปต่อสวย ๆ เดี๊ยนเลยนึกถึงหุ้นตัวท็อปที่เคยเล่นกันเป็นประจำขึ้นมาอีกครั้ง หลังมีแรงซื้อจำนวนมากไหลกลับเข้ามาอีกครั้งนะนายจ๋า!
วันนี้จึงขอนำเสนอหุ้นดาวเด่นที่เคยเม้าท์ให้ฟังบ่อย ๆ เป็นลำดับแรก เพราะศักยภาพของหุ้นเหล่านี้ไม่ได้ลดทอนลงแต่อย่างใด ผสานกับราคาหุ้นก็ยังอยู่ต่ำกว่าเป้าที่โบรกเกอร์ให้ไว้ “โมนิก้า” ถึงมองเป็นจังหวะที่ดีหากจะเล่นตามน้ำ และจะเป็นเรื่องที่ดีมาก ๆ หากแฟนคลับจะใช้ใจนำทาง เพราะตรงนี้เป็นสถานการณ์ที่นักเล่นต้องบอกกับตัวเองให้ได้ว่า “กล้าเล่น” หรือ “ไม่กล้าเล่น” นะจะบอกให้
โดยเฉพาะในรายของน้องมิ้น MINT ซึ่งเคยย้ำให้ฟังบ่อย ๆ ว่า สถานการณ์ของธุรกิจโรงแรมในยุโรปดีขึ้นต่อเนื่อง และธุรกิจที่ฝั่งไทยก็ดีขึ้นต่อเนื่องเช่นกัน “โมนิก้า” จึงชอบเม้าท์ให้แฟนคลับกลับไปคิดกันเอาเองว่า การที่หุ้นไหลลงไม่หยุด แต่วานนี้พุ่งขึ้นมาปิดที่ระดับ 26.25 บาท บวกไป 1.75 บาท หรือขึ้นไป 7.15% ด้วยมูลค่าการซื้อขาย 1.83 พันล้นบาท เทียบกับราคาเป้าหมายที่โบรกฯ ให้ไว้แถว 44 บาท น่าสนใจไหมละจ๊ะ
เช่นเดียวกับในรายของ CBG ถูกถล่มขายนานถึง 2 เดือนกว่าจนเก็บทรงไม่อยู่ พร้อมกับลงมาทำโลว์ที่บริเวณ 80 บาท แต่หลังจากนั้นพยายามประคองตัวมาเรื่อย ๆ จนล่าสุดเด้งขึ้นมาปิดที่ระดับ 86.25 บาท บวกไป 2.50 บาท หรือขึ้นไป 3% ด้วยมูลค่าการซื้อขาย 1.17 พันล้านบาท โดยราคาเป้าหมายที่ประเมินไว้ต่ำ ๆ ต้องมีร้อยแบบนี้ น้องโมมองเป็นจังหวะของคนกล้าได้กล้าเสียก็เท่านั้นเองจ้า!
คล้ายกับในรายของ CPN เปิดกระโดดขึ้นมาปิดที่ระดับ 66.50 บาท บวกไป 2.25 บาท หรือขึ้นไป 3.50% ด้วยมูลค่าการซื้อขาย 917 ล้านบาท ล้วนเกี่ยวข้องกับบรรยากาศตลาดหุ้นโดยตรง เพราะช่วงที่ผ่านมาโดยเทขายมาตลอด ทั้งที่สถานการณ์ของธุรกิจก็ดีขึ้นมาก ๆ “โมนิก้า” ถึงไม่แปลกใจที่ราคาหุ้นจะแรงได้ใจในระดับหนึ่ง เพราะถ้ามองถึงยอดเดิมที่ทำไว้แถว 70 บาท ก็ไม่ไกลเกินเอื้อมเจ้าค่ะ
ประเด็นข้างต้นทำให้ “โมนิก้า” นึกถึงหุ้น BE8 ขึ้นมาทันที เพราะทุกคนรู้ดีว่า นี่คือหุ้นเทคที่มีแนวโน้มทำ all time high ให้เห็นอีกเรื่อย ๆ และการที่หุ้นวิ่งขึ้นมาปิดที่ระดับ 60.75 บาท บวกไป 3 บาท หรือขึ้นไป 5.20% ด้วยมูลค่าการซื้อขาย 182 ล้านบาท ท่ามกลางยอดเดิมที่เคยทำไว้แถว 65 บาท และมีราคาเป้าหมายอยู่ที่ระดับ 100 บาท มันเป็นจังหวะที่เล่นได้ทั้งสั้นยาว แล้วแต่ความสะดวกของแต่ละคนนะนายจ๋า!
ส่วนคนที่ชอบเล่นกับเผือกร้อนจนเป็นนิสัย “โมนิก้า” ก็ต้องเอ่ยถึงหุ้น ZIGA แบบไม่ลังเลใจ เพราะการพุ่งพรวดพราดขึ้นมาปิดที่ระดับ 4.66 บาท บวกไป 0.92 บาท หรือขึ้นไป 24.60% ด้วยมูลค่าการซื้อขาย 941 ล้านบาท มันเป็นเกมที่ลากไปตายอย่างแน่นอน เพราะมองในมุมของธุรกิจที่หมดสตอรี่ แถมตัวเลขผลงานในครึ่งปีแรกก็ติดตัวแดง เลยทำให้การเทรดบน PE 25 เท่า มันเป็นเรื่องที่โอเว่อร์ไงละคะ
เม้าท์ถึงเรื่องประหลาดขึ้นมาทั้งที “โมนิก้า” ต้องเอ่ยถึงเรื่อง “กบเลือกนาย” ที่เกิดขึ้นกับ ปตท. สักหน่อย! เพราะข่าวล่ามาแรงเม้าท์ว่า เดิมทีคุณพี่ “ทศพร” เป็นเด็กของบิ๊กทหารผู้น้องที่ส่งเข้ามานั่งเป็นประธานบริษัท แต่ทันทีที่บิ๊กทหารผู้น้องมีปัญหาเรื่องเก้าอี้ขึ้นมาปุ๊บ ก็ทำให้คุณพี่ย้ายฝั่งไปอยู่กับบิ๊กทหารผู้พี่ในทันที เพราะรู้ดีว่า บิ๊กทหารผู้พี่จะเข้ามายึดครองอาณาจักรเต็มตัว แต่สถานการณ์ก็พลิกผันอีกครั้ง เมื่อบิ๊กทหารผู้น้องได้กลับมานั่งเก้าอี้นะจ๊ะ
ตรงนี้กระมังที่ทำให้คุณพี่ “ทศพร” ทนแรงบีบคั้นจากสังคมไม่ไหว และเริ่มมองหน้าไม่ติดอย่างแร๊ง! จึงตัดสินใจเขียนใบลาออกต่อหน้าเจ้ากระทรวงที่รับผิดชอบโดยตรงในวันที่ 12 ต.ค. พร้อมกับให้ใบลาออกมีผลตั้งแต่วันที่ 15 ต.ค. แต่จนป่านนี้ทางฝั่ง ปตท. กลับเก็บเรื่องเงียบ และยังไม่แจ้งเรื่องไปที่ ตลท. เดี๊ยนเลยคิดว่า อิหยังว่ะ!..จึงอยากให้คุณพี่ออกมาชี้แจงกับสังคมให้หายสงสัยด้วยจ้า!..รักนะถึงบอกให้รู้..จุ๊บ..จุ๊บ